Koenigsegg CC8S

Εξέλιξη

Η ιδέα για την κατασκευή ενός σουηδικού υπεραυτοκινήτου υψηλών επιδόσεων προήλθε από τον Κρίστιαν Φον Κόενιγκσεγκ, τον ιδρυτή της αυτοκινητοβιομηχανίας Koenigsegg, ο οποίος ξεκινώντας το 1994 και με περιορισμένους πόρους κατασκεύασε ένα πρωτότυπο όχημα, το Koenigsegg CC, το οποίο και παρουσίασε στο Φεστιβάλ των Καννών το 1997. Οι καλές κριτικές και το ενδιαφέρον του κόσμου ήταν αυτό που έδωσε κίνητρο στον Κόενιγκσεγκ να συνεχίσει τη δουλειά του, εξελίσσοντας το πρωτότυπο όχημά του σε μοντέλο παραγωγής. Τρία χρόνια αργότερα, στην Έκθεση Αυτοκινήτου του Παρισιού τον Σεπτέμβριο του 2000, η Koenigsegg παρουσίασε το πρώτο CC8S, ένα αυτοκίνητο προ-παραγωγής, το οποίο παρουσιάστηκε ως ένα δείγμα για το πως θα είναι το πραγματικό όχημα παραγωγής.
Με βάση το πρώτο αυτό CC8S, η Koenigsegg έλαβε και τις πρώτες της παραγγελίες. Συνολικά χρειάστηκαν 5 χρόνια εξέλιξης για να μετατραπεί το πρωτότυπο Koenigsegg CC σε όχημα κανονικής παραγωγής.

Σχεδίαση

Ολόκληρη η σχεδίαση του CC8S έγινε από την ίδια την εταιρεία και στηρίχτηκε πάνω στο πρωτότυπο Koenigsegg CC. Στόχος ήταν η δημιουργία ενός αυτοκινήτου με μινιμαλιστικό σχεδιασμό, αλλά ταυτόχρονα λειτουργικό και όμορφο. Ο αποτελεσματικός σχεδιασμός του οχήματος είχε ως αποτέλεσμα ο αεροδυναμικός συντελεστής οπισθέλκουσας Cd να κυμαίνεται σε ιδιαίτερα χαμηλά επίπεδα για την τότε εποχή, μόλις στο 0,297.
Σχεδιαστικά στοιχεία που χαρακτηρίζουν τόσο την ίδια την εταιρεία όσο και το CC8S, είναι η αποσπώμενη οροφή τύπου Targa, καθώς και οι διεδρικές πόρτες, που η ίδια ονομάζει Dihedral synchro-helix doors.

Αμάξωμα

Το Koenigsegg CC8S διαθέτει δυο πόρτες και μπορεί να φιλοξενήσει έως 2 άτομα. Επίσης διαθέτει αποσπώμενη οροφή τύπου Targa, για την οποία έχει προβλεφθεί ειδικός χώρος αποθήκευσης στο μπροστινό μέρος του αυτοκινήτου. Το σασί είναι κατασκευασμένο από ανθρακόνημα, προσφέροντας έτσι χαμηλό βάρος σε συνδυασμό με υψηλή στρεπτική ακαμψία, αλλά και αυξημένη προστασία για τους επιβάτες. Μάλιστα αν και σπορ αυτοκίνητο, ο χώρος αποσκευών του φτάνει τα 120 λίτρα.

Κινητήρας

Κίνηση στο Koenigsegg CC8S δίνει ένας υπερτροφοδοτούμενος V8 κινητήρας της Ford, με 4 βαλβίδες ανά κύλινδρο, ο οποίος αποδίδει 655 ίππους (488 kW) στις 6.800 στροφές το λεπτό και 75 κιλά (750 N·m) ροπή στις 5.000 στροφές το λεπτό, ενώ η κόκκινη ζώνη στο στροφόμετρο ξεκινάει στις 7.250 στροφές το λεπτό. Η χωρητικότητα του κινητήρα είναι 4.700 κ.ε. ενώ ζυγίζει 210 κιλά. Επίσης, η συμπίεση του βρίσκεται στο 8,6:1 ενώ η πίεση υπερπλήρωσης του υπερσυμπιεστή βρίσκεται στα 1,2 Bar.

Μετάδοση

Για την μεταφορά όλης αυτής της δύναμης στους τροχούς έχει επιλεχτεί ένα 6-τάχυρο κιβώτιο διπλού συμπλέκτη, το οποίο αναπτύχθηκε από την Cima.

Φρένα

Στον τομέα της πέδησης, έχουν επιλεγεί εξαπίστονα φρένα εμπρός με αεριζόμενους δίσκους 340 χιλιοστών και τετραπίστονα φρένα πίσω επίσης με αεριζόμενους δίσκους στα 315 χιλιοστά.

Τροχοί - Ελαστικά

Την στέγαση των τεράστιων αυτών δαγκανών έχουν αναλάβει ζάντες 18 ιντσών εμπρός (18” x 9,0”) και 20 ιντσών πίσω (20” x 12,5”), κατασκευασμένες από μαγνήσιο, με ελαστικά Michelin Pilot Sport 2 διαστάσεων 255/40 ZR 18 και 335/30 ZR 20 αντίστοιχα. Επίσης, να σημειωθεί ότι το τιμόνι του CC8S είναι 2,7 στροφών.